b'\n_START_ARTICLE_\nFamilia Regal\xc4\x83 a Rom\xc3\xa2niei\n_START_SECTION_\nIstoric\n_START_PARAGRAPH_\nFamilia Regal\xc4\x83 a Rom\xc3\xa2niei a fost \xc3\xaentemeiat\xc4\x83 de Carol de Hohenzollern-Sigmaringen, care a devenit la 10 mai 1866 domnitorul Principatelor Unite ale Moldovei \xc8\x99i Valahiei, iar \xc3\xaen 1881, dup\xc4\x83 dob\xc3\xa2ndirea independen\xc8\x9bei statale, primul rege al Rom\xc3\xa2niei, schimbare consfin\xc8\x9bit\xc4\x83 prin amendarea constitu\xc8\x9biei. \xc8\x9aara a devenit \xe2\x80\x9eRepublic\xc4\x83 Popular\xc4\x83\xe2\x80\x9d la 30 decembrie 1947, \xc3\xaen urma unei lovituri de stat comuniste \xc3\xaen cursul c\xc4\x83reia Regele Mihai I a fost for\xc8\x9bat s\xc4\x83 semneze un act de abdicare \xc8\x99i apoi s\xc4\x83 p\xc4\x83r\xc4\x83seasc\xc4\x83 \xc8\x9bara \xc3\xaempreun\xc4\x83 cu restul familiei sale.\n_START_SECTION_\n\xc3\x8en c\xc4\x83utarea unui principe\n_START_PARAGRAPH_\n\xc3\x8en 1866 Alexandru Ioan Cuza, principele Moldovei \xc8\x99i al Munteniei, a fost \xc3\xaenl\xc4\x83turat de la tron printr-un complot pus la cale de partidele vremii. Puterile europene au recunoscut Unirea Principatelor din 1859 doar pe durata domniei lui Cuza, de aceea \xc3\xaen 1866 s-a pornit o activitate diplomatic\xc4\x83 deosebit\xc4\x83 pentru aducerea unui prin\xc8\x9b str\xc4\x83in. \xc3\x8ensu\xc8\x99i domnitorul Cuza afirma\xc2\xa0: Eu voiesc s\xc4\x83 fie bine \xc8\x99tiut c\xc4\x83 niciodat\xc4\x83 persoana mea nu va fi nici o \xc3\xaempiedicare la orice eveniment care ar permite de a consolida edificiul public la a c\xc4\x83rei a\xc8\x99ezare am fost fericit a contribui. Instaurarea unei  dinastii str\xc4\x83ine era dorit\xc4\x83 din urm\xc4\x83toarele motive: men\xc8\x9binerea \xc8\x99i consolidarea statutului na\xc8\x9bional, cre\xc8\x99terea prestigiului european, \xc3\xaent\xc4\x83rirea autonomiei \xc8\x99i nu \xc3\xaen ultimul r\xc3\xa2nd \xc3\xaencetarea luptelor pentru domnie at\xc3\xa2t de acerbe, care m\xc4\x83cinaser\xc4\x83 de veacuri via\xc8\x9ba politic\xc4\x83 a rom\xc3\xa2nilor. Dup\xc4\x83 o perioad\xc4\x83 de c\xc4\x83ut\xc4\x83ri \xc8\x99i dup\xc4\x83 ce contele de Flandra a respins propunerea delega\xc8\x9biei rom\xc3\xa2ne\xc8\x99ti, la ini\xc8\x9biativa lui Napoleon al III-lea, Ion C. Br\xc4\x83tianu pleac\xc4\x83 \xc3\xaen Germania la D\xc3\xbcsseldorf. Aici Carol, fiul principelui Carol Anton de Hohenzollern, accept\xc4\x83 propunerea, un mare rol av\xc3\xa2nd \xc8\x99i doamna Hortense Cornu (prietena lui Napoleon al III-lea), care f\xc4\x83cuse deja demersuri asupra lui Carol. Alegerea lui Carol ca prin\xc8\x9b domnitor \xc3\xaen Rom\xc3\xa2nia era a\xc8\x99adar sprijinit\xc4\x83 de Fran\xc8\x9ba, prin Napoleon al III-lea, dar \xc8\x99i de Prusia, (Bismarck). Este de men\xc8\x9bionat faptul c\xc4\x83 bunica prin\xc8\x9bului, marea duces\xc4\x83 \xc8\x98tefania de Baden, fusese \xc3\xaenfiat\xc4\x83 de Napoleon Bonaparte.\n_START_SECTION_\nOriginile dinastiei rom\xc3\xa2ne\n_START_PARAGRAPH_\nRe\xc8\x99edin\xc8\x9ba familiei de Hohenzollern-Sigmaringen se afl\xc4\x83 \xc3\xaen ora\xc8\x99ul Sigmaringen, \xc3\xaen apropierea mun\xc8\x9bilor P\xc4\x83durea Neagr\xc4\x83, nu departe de locul de unde izvor\xc4\x83\xc8\x99te Dun\xc4\x83rea. Dinastia de Hohenzollern a dat numeroase personalit\xc4\x83\xc8\x9bi istoriei medievale \xc8\x99i moderne europene, cel mai de seam\xc4\x83 fiind Wilhelm I, rege al Prusiei apoi \xc3\xaemp\xc4\x83rat al Germaniei. Din ramura Hohenzollern-Sigmaringen se trage \xc8\x99i Dinastia Regal\xc4\x83 a Rom\xc3\xa2niei\xc2\xa0: Carol I, Ferdinand I, Carol al II-lea, Mihai I. _NEWLINE_Prin\xc8\x9bul Karl Anton de Hohenzollern \xc8\x99i principesa Josefina, p\xc4\x83rin\xc8\x9bii lui Carol, au avut 6 copii\xc2\xa0: Leopold, Stefania, Carol, Anton, Friederich \xc8\x99i Maria. Al treilea lor copil, pe numele s\xc4\x83u Carol Ludovic de Hohenzollern, s-a n\xc4\x83scut \xc3\xaen ziua de 7/20 aprilie 1839, a primit \xc3\xaen familie o educa\xc8\x9bie spartan\xc4\x83, b\xc4\x83ie\xc8\x9bii fiind destina\xc8\x9bi unor cariere militare. Deviza acestei case era Nihil sine Deo (Nimic f\xc4\x83r\xc4\x83 Dumnezeu) care a fost preluat\xc4\x83 \xc8\x99i de c\xc4\x83tre Dinastia Rom\xc3\xa2n\xc4\x83.\n_START_SECTION_\nFerdinand\n_START_PARAGRAPH_\n\xc3\x8entruc\xc3\xa2t \xc3\xaen 1881 la proclamarea Regatului, Carol I \xc8\x99i Elisabeta nu aveau nici un urma\xc8\x99 direct care s\xc4\x83 asigure continuitatea dinastiei, succesiunea s-a f\xc4\x83cut din r\xc3\xa2ndurile familiei regelui. Astfel a ajuns pe tronul Rom\xc3\xa2niei \xc3\xaen 1914 Ferdinand I de Hohenzollern, n\xc4\x83scut \xc3\xaen 1865, fiul cel mare al fratelui lui Carol I, Leopold. Ferdinand vine pentru prima oar\xc4\x83 \xc3\xaen Rom\xc3\xa2nia \xc3\xaen 1884, apoi se \xc3\xaentoarce \xc3\xaen \xc8\x9bara natal\xc4\x83 unde \xc3\xae\xc8\x99i continu\xc4\x83 liceul la D\xc3\xbcsseldorf, urmeaz\xc4\x83 cursurile Universit\xc4\x83\xc8\x9bii din Leipzig \xc8\x99i \xc8\x98coala superioar\xc4\x83 de \xc8\x98tiin\xc8\x9be Politice \xc8\x99i Economice din T\xc3\xbcbingen. \xc3\x8enva\xc8\x9b\xc4\x83 totodat\xc4\x83 cu profesorul P\xc4\x83un limba, literatura, istoria \xc8\x99i geografia rom\xc3\xa2nilor, instruindu-se totodat\xc4\x83 \xc8\x99i din punct de vedere militar. \xc3\x8e\xc8\x99i \xc3\xaensu\xc8\x99e\xc8\x99te limbile francez\xc4\x83, englez\xc4\x83 \xc8\x99i rus\xc4\x83, iar rom\xc3\xa2na \xc3\xaei devine familiar\xc4\x83, \xc8\x9bin\xc3\xa2nd cont c\xc4\x83 va fi \xc3\xaen viitor regele rom\xc3\xa2nilor. Iat\xc4\x83 portretul f\xc4\x83cut de profesorul V.D. P\xc4\x83un\xc2\xa0: b\xc4\x83lai, n\xc4\x83ltu\xc8\x9b, sub\xc8\x9birel la trup, cu ochi alba\xc8\x99tri, foarte bl\xc3\xa2nzi, cu nasul arcat, semnul cel mai caracteristic al liniei \xc8\x99vabe de Hohenzollern cu expresia fe\xc8\x9bei a\xc8\x99a de fin\xc4\x83 \xc8\x99i curat\xc4\x83 c\xc4\x83 ai crede-o de fat\xc4\x83 mare. Acest t\xc3\xa2n\xc4\x83r zvelt cu nasul coroiat al Acvilelor Negre, cu urechi foarte mari, ca ni\xc8\x99te p\xc3\xa2lnii enorme sose\xc8\x99te la Bucure\xc8\x99ti \xc3\xaen anul 1889. Prins \xc3\xaen anturajul regelui \xc8\x99i al reginei care \xc3\xael instruiau de aproape, el se \xc3\xaendr\xc4\x83goste\xc8\x99te de frumoasa Elena V\xc4\x83c\xc4\x83rescu, domni\xc8\x99oara de onoare a reginei Elisabeta, poet\xc4\x83 \xc8\x99i ea, ce descindea din vechea familie boiereasc\xc4\x83 a V\xc4\x83c\xc4\x83re\xc8\x99tilor. Cea care le-a influen\xc8\x9bat \xc8\x99i sprijinit idila a fost nimeni alta dec\xc3\xa2t regina Elisabeta, romantic\xc4\x83 din fire, nelu\xc3\xa2nd \xc3\xaen seam\xc4\x83 statutul casei regale care a stabilit ferm prin lege c\xc4\x83 nu \xc3\xaeng\xc4\x83duia c\xc4\x83s\xc4\x83toria mo\xc8\x99tenitorului dec\xc3\xa2t cu o fat\xc4\x83 str\xc4\x83in\xc4\x83. Consiliul de mini\xc8\x99tri s-a \xc3\xaempotrivit categoric \xc3\xaen frunte cu prim-ministrul Lasc\xc4\x83r Catargiu, moldovean v\xc3\xa2rstnic \xc8\x99i cu o limb\xc4\x83 lat\xc4\x83 care i-a spus reginei:Maiestate, aiasta nu se poate!, referindu-se la idila prin\xc8\x9bului cu preafrumoasa poet\xc4\x83. Cel care a intervenit autoritar a fost regele \xc3\xaensu\xc8\x99i, care a expediat-o pe regin\xc4\x83 la castelul natal din Neuwied pentru vreo doi ani, iar Ferdinand s-a dus la Castelul din Sigmaringen. C\xc3\xa2t despre Elena V\xc4\x83c\xc4\x83rescu ea a fost pur si simplu exilat\xc4\x83 stabilindu-se pentru totdeauna \xc3\xaen Fran\xc8\x9ba. Coresponden\xc8\x9ba celor doi \xc3\xaendr\xc4\x83gosti\xc8\x9bi va urma o via\xc8\x9b\xc4\x83 \xc3\xaentreag\xc4\x83 prin scrisori \xc3\xaen care ei \xc3\xae\xc8\x99i pl\xc3\xa2ngeau iubirea nedorit\xc4\x83 care \xc3\xaens\xc4\x83 nu a incetat niciodat\xc4\x83. Pentru a-\xc8\x99i stinge amarul regele se c\xc4\x83s\xc4\x83tore\xc8\x99te, respact\xc3\xa2nd Constitu\xc8\x9bia, cu prin\xc8\x9besa Maria, n\xc4\x83scut\xc4\x83 \xc3\xaen \xc8\x9bara ce\xc8\x9burilor dese, Marea Britanie, la 3 octombrie 1875 \xc3\xaen castelul Eastwel Park din comitatul Kent, fiind primul copil al ducelui Alfred de Edinburg (fiul reginei Victoria) \xc8\x99i al ducesei Maria (fiica \xc8\x9barului Alexandru al II-lea al Rusiei \xc8\x99i a prin\xc8\x9besei Maria de Hesse a Germaniei). Cei doi se c\xc4\x83s\xc4\x83toresc \xc3\xaen plin\xc4\x83 iarn\xc4\x83 de decembrie 1892, Ferdinand av\xc3\xa2nd 27 de ani, iar Maria 17. Cel care \xc3\xaens\xc4\x83 i-a condus din umbr\xc4\x83 atent \xc8\x99i sever, urm\xc4\x83rindu-le fiecare pas \xc8\x99i instruindu-i a fost \xc3\xaensu\xc8\x99i regele care le-a rezervat Palatul Cotroceni, iar la Sinaia, l\xc3\xa2ng\xc4\x83 superbul Castel Pele\xc8\x99, a construit dup\xc4\x83 gustul preafrumoasei englezoaice, Castelul Peli\xc8\x99or care g\xc4\x83zduie\xc8\x99te Camera de Aur, Capela sau Dormitorul de Aur al Reginei, \xc3\xaentregul palat fiind construit \xc3\xaen stilul Art Nouveau. La moartea regelui Carol lumea era \xc3\xaen prag de r\xc4\x83zboi, iar Rom\xc3\xa2nia trebuia s\xc4\x83 decid\xc4\x83 de partea cui s\xc4\x83 intre: a Antantei (Anglia, Fran\xc8\x9ba, Rusia) sau a Puterilor Centrale (Germania, Austro-Ungaria). Ferdinand ar fi \xc3\xaenclinat spre Puterile Centrale fiind prusac de origine, crescut \xc3\xaen spiritul r\xc4\x83zboiului nem\xc8\x9besc. \xc3\x8ens\xc4\x83 \xc3\xaen compara\xc8\x9bie cu firea ne\xc3\xaenduplecat\xc4\x83 \xc8\x99i sever\xc4\x83 a unchiului s\xc4\x83u Carol, Ferdinand era st\xc3\xa2ngaci, timid, \xc8\x99ov\xc4\x83ielnic, astfel c\xc4\x83 vulcanica sa so\xc8\x9bie, englezoaica Maria, l-a influen\xc8\x9bat puternic s\xc4\x83 accepte intrarea Rom\xc3\xa2niei de partea Antantei, ca o garan\xc8\x9bie a \xc3\xaemplinirii visului de unitate na\xc8\x9bional-statal\xc4\x83. A\xc8\x99a se face c\xc4\x83 rom\xc3\xa2nii condu\xc8\x99i de un monarh german au dat lupte grele \xc3\xaencep\xc3\xa2nd din 1916, anul intr\xc4\x83rii \xc3\xaen r\xc4\x83zboi, cu armatele germane \xc8\x99i austro-ungare. Sfatul reginei Maria, ea \xc3\xaensu\xc8\x99i un ambasador de n\xc4\x83dejde al \xc8\x9b\xc4\x83rii ei natale, s-a dovedit a se adeveri. Dup\xc4\x83 calvarul r\xc4\x83zboiului \xc3\xaentregirii neamului rom\xc3\xa2nesc, s-a realizat epopeea Marii Uniri de la 1918. La Alba Iulia, \xc3\xaen 15 octombrie 1922, dup\xc4\x83 f\xc4\x83urirea Rom\xc3\xa2niei Mari, regele Ferdinand \xc3\xaempreun\xc4\x83 cu regina Maria au fost \xc3\xaencorona\xc8\x9bi \xc3\xaen Catedrala ortodox\xc4\x83, ca Regi ai tuturor rom\xc3\xa2nilor de la Nistru la Tisa. Domnia regelui Ferdinand cu toate c\xc4\x83 a durat doar 13 ani, \xc3\x8entregitorul sau Fidelul, cum i s-a spus, a dus \xc8\x9bara spre o nou\xc4\x83 treapt\xc4\x83 de prosperitate, Rom\xc3\xa2nia av\xc3\xa2nd la moartea sa 17 milioane de locuitori \xc8\x99i o suprafa\xc8\x9b\xc4\x83 de 295.000\xc2\xa0km p\xc4\x83tra\xc8\x9bi. Cel care d\xc4\x83duse p\xc4\x83m\xc3\xa2nt lupt\xc4\x83torilor de la M\xc4\x83r\xc4\x83\xc8\x99e\xc8\x99ti, putea acum s\xc4\x83 moar\xc4\x83 lini\xc8\x99tit. De\xc8\x99i sc\xc4\x83pase de febra tifoid\xc4\x83 ce-l lovise \xc3\xaen 1897 r\xc4\x83m\xc4\x83sese cu o paloare g\xc4\x83lbuie \xc8\x99i cu sechele toat\xc4\x83 via\xc8\x9ba. Lunga suferin\xc8\x9b\xc4\x83 pricinuit\xc4\x83 de un cancer la intestine s-a \xc3\xaencheiat la Peli\xc8\x99or, cu cartea de rug\xc4\x83ciuni pe genunchi, chinuit fiind \xc8\x99i suflete\xc8\x99te de escapadele \xc8\x99i renun\xc8\x9barea la tron ale fiului mai mare, Carol II. De\xc8\x99i fusese ini\xc8\x9bial operat de un chirurg parizian, Suveranul se stinge din via\xc8\x9b\xc4\x83 \xc3\xaen 1927 la 63 de ani. A fost \xc3\xaenmorm\xc3\xa2ntat tot la Curtea de Arge\xc8\x99 \xc3\xaen necropola regal\xc4\x83. \xc3\x8en urma sa a r\xc4\x83mas o preafrumoas\xc4\x83 so\xc8\x9bie (de care I. G. Duca \xc3\xaen Amintiri Politice spunea: e o fiin\xc8\x9b\xc4\x83 de care trebuie s\xc4\x83 te sfie\xc8\x99ti, fiind str\xc4\x83lucitoare la fizic ca \xc8\x99i la moral, \xc3\xaenc\xc3\xa2t \xc3\xae\xc8\x9bi ia v\xc4\x83zul, nimeni nu o poate \xc3\xaentrece. De o frumuse\xc8\x9be \xc3\xaenc\xc3\xa2nt\xc4\x83toare, nu cred s\xc4\x83 fi fost \xc3\xaen Europa multe femei care s\xc4\x83 se fi putut asemui cu ea\xe2\x80\xa6) \xc8\x99i 6 copii.\n_START_SECTION_\nCarol\n_START_PARAGRAPH_\nPrimul copil a fost Carol II, n\xc4\x83scut \xc3\xaen 15 octombrie 1893, spre bucuria regelui Carol I care \xc3\xaei purta o neasemuit\xc4\x83 afec\xc8\x9biune.\n_START_SECTION_\nElisabeta\n_START_PARAGRAPH_\n\xc3\x8en 1894 se n\xc4\x83\xc8\x99tea cel de-al doilea copil, o fat\xc4\x83 care lua numele bunicii sale Elisabeta. Ea se c\xc4\x83s\xc4\x83tore\xc8\x99te \xc3\xaen 1921 cu regele George al II-lea al Greciei care moare \xc3\xaen 1947, \xc3\xaens\xc4\x83 cei doi divor\xc8\x9baser\xc4\x83 \xc3\xaen 1934. Elisabeta se \xc3\xaentoarce \xc3\xaen \xc8\x9bar\xc4\x83 stabilindu-se ini\xc8\x9bial la castelul Pele\xc8\x99, locul copil\xc4\x83riei. Dorind \xc3\xaens\xc4\x83 s\xc4\x83 traiasc\xc4\x83 singur\xc4\x83, departe de aventurile grosolane ale fratelui mai mare, ea se stabile\xc8\x99te \xc3\xaen Banat \xc3\xaen localitatea Banloc. Pleac\xc4\x83 definitiv din \xc8\x9bar\xc4\x83 \xc3\xaen 4 ianuarie 1948 \xc3\xaen trenul care ducea familia regal\xc4\x83 (regele Mihai, Regina mam\xc4\x83, regina mama Elena, Ileana) \xc3\xaen exil. S-a stabilit la Cannes pe Coasta de Azur unde \xc8\x99i-a c\xc3\xa2\xc8\x99tigat p\xc3\xa2inea d\xc3\xa2nd lec\xc8\x9bii de pian. S-a stins din via\xc8\x9b\xc4\x83 la 15 noiembrie 1956 la 62 de ani.\n_START_SECTION_\nM\xc4\x83rioara\n_START_PARAGRAPH_\nCel de-al treilea copil, tot o fat\xc4\x83, M\xc4\x83rioara (Mignon), s-a n\xc4\x83scut \xc3\xaen 1900. \xc3\x8en 1922 se c\xc4\x83s\xc4\x83tore\xc8\x99te cu regele Alexandru I Karagheorghevici al Iugoslaviei. A r\xc4\x83mas \xc3\xaens\xc4\x83 v\xc4\x83duv\xc4\x83 \xc3\xaen 1934, so\xc8\x9bul ei fiind asasinat la Marsilia. A avut 3 copii: Petru al II-lea al Iugoslaviei (rege \xc3\xaentre 1934-1945), Tomislav \xc8\x99i Andrei. Anii exilului au fost grei \xc8\x99i pentru ea, stabilindu-se abia \xc3\xaen 1960 \xc3\xaen Anglia la ini\xc8\x9biativa surorii sale Ileana. Acolo avea s\xc4\x83-\xc8\x99i g\xc4\x83seasc\xc4\x83 sf\xc3\xa2r\xc8\x99itul \xc3\xaen 1961, nemaiput\xc3\xa2nd revedea niciodat\xc4\x83 locurile natale. \xc3\x8en 2013 r\xc4\x83m\xc4\x83\xc8\x99i\xc8\x9bele ei p\xc4\x83m\xc3\xa2nte\xc8\x99ti au fost exhumate din Marea Britanie \xc8\x99i \xc3\xaenhumate \xc3\xaen Serbia.\n_START_SECTION_\nNicolae\n_START_PARAGRAPH_\nAl patrulea copil a fost Nicolae, n\xc4\x83scut \xc3\xaen 1903. El s-a c\xc4\x83s\xc4\x83torit \xc3\xaen 1931 cu Ioana Doletti, fiica unor latifundiari din Tohani, pe ascuns, fapt ce a atras m\xc3\xa2nia fratelui mai mare, Carol II, care l-a expulzat din \xc8\x9bar\xc4\x83, \xc3\xaenvinov\xc4\x83\xc8\x9bindu-\xc8\x99i fratele pentru ceva ce el \xc3\xaensu\xc8\x99i f\xc4\x83cuse. De altfel rela\xc8\x9biile dintre cei doi nu au fost niciodat\xc4\x83 prea bune, regina Maria \xc3\xaencerc\xc3\xa2nd adesea s\xc4\x83 medieze desele lor conflicte. Nicky, cum \xc3\xaei spuneau cei dragi, nu a f\xc4\x83cut niciodat\xc4\x83 abuz de puterea de care dispunea, ne\xc3\xaencerc\xc3\xa2nd niciodat\xc4\x83 s\xc4\x83 ocupe tronul, din contr\xc4\x83 servind cu loialitate \xc8\x9bara \xc8\x99i fiind un bun sf\xc4\x83tuitor al copilului rege Mihai \xc3\xaen anii c\xc3\xa2nd tat\xc4\x83l s\xc4\x83u p\xc4\x83r\xc4\x83sise tronul. \xc3\x8en 1960 Ioana Doletti moare iar prin\xc8\x9bul se rec\xc4\x83s\xc4\x83tore\xc8\x99te cu Thereza Figueira de Mello, al\xc4\x83turi de care va tr\xc4\x83i ultimele decenii de via\xc8\x9b\xc4\x83 \xc3\xaen Elve\xc8\x9bia. A murit \xc3\xaen iulie 1977, av\xc3\xa2nd aproape v\xc3\xa2rsta ilustrului s\xc4\x83u \xc3\xaenainta\xc8\x99 Carol I. Ultima sa dorin\xc8\x9b\xc4\x83 a fost ca osemintele s\xc4\x83-i fie aduse \xc3\xaen \xc8\x9bar\xc4\x83, dar deocamdat\xc4\x83 ele se afl\xc4\x83 \xc3\xaen cimitirul din Lausanne.\n_START_SECTION_\nIleana\n_START_PARAGRAPH_\nCel de-al cincilea copil a fost o fat\xc4\x83, Ileana, n\xc4\x83scut\xc4\x83 \xc3\xaen 1909. Ea se c\xc4\x83s\xc4\x83tore\xc8\x99te \xc3\xaen 1931 cu principele Anton de Austria din casa de Habsburg, av\xc3\xa2nd cu acesta 6 copii. Dup\xc4\x83 ce divor\xc8\x9beaz\xc4\x83, se c\xc4\x83s\xc4\x83tore\xc8\x99te cu doctorul \xc8\x98tefan Is\xc4\x83rescu, iar dup\xc4\x83 1960 se c\xc4\x83lug\xc4\x83re\xc8\x99te, devenind maica Alexandra, fondatoare \xc8\x99i apoi stare\xc8\x9b\xc4\x83 a m\xc4\x83n\xc4\x83stirii ortodoxe-rom\xc3\xa2ne din Elywood City, \xc3\xaen statul Pennsylvania. Moare \xc3\xaen 1991, dup\xc4\x83 ce viziteaz\xc4\x83 Rom\xc3\xa2nia postrevolu\xc8\x9bionar\xc4\x83, \xc3\xaen special Branul at\xc3\xa2t de drag ei. A fost singurul, din cei cinci copii ai familiei regale, care \xc8\x99i-a rev\xc4\x83zut \xc8\x9bara natal\xc4\x83.\n_START_SECTION_\nMircea\n_START_PARAGRAPH_\nCel de-al \xc8\x99aselea copil, Mircea s-a n\xc4\x83scut \xc3\xaen 1913, \xc3\xaens\xc4\x83 a murit 3 ani mai t\xc3\xa2rziu de febr\xc4\x83 tifoid\xc4\x83.\n_START_SECTION_\nRegina Maria\n_START_PARAGRAPH_\n\xc3\x8en ceea ce o prive\xc8\x99te pe regina Maria ea a tr\xc4\x83it 11 ani dup\xc4\x83 moartea so\xc8\x9bului ei. Temperamental\xc4\x83, Maria, dup\xc4\x83 ce n\xc4\x83scuse doi copii \xc8\x99i dup\xc4\x83 ce Nando (apelativul cu care ea \xc3\xae\xc8\x99i alinta so\xc8\x9bul) se \xc3\xaemboln\xc4\x83vi de febr\xc4\x83 tifoid\xc4\x83, se \xc3\xaendr\xc4\x83gosti de locotenentul Zizi Cantacuzino din suita princiar\xc4\x83. Aventura i-a fost cunoscut\xc4\x83 \xc8\x99i lui Ferdinand, care de altfel \xc3\xaei va tolera reginei toate idilele extraconjugale. Apoi a venit pasiunea pentru \xc2\xabprin\xc8\x9bul alb\xc2\xbb Barbu \xc8\x98tirbey, administratorul general al Domeniilor Coroanei. De notorietate public\xc4\x83 a fost \xc8\x99i idila cu Joe Boyle, colonel canadian de la Crucea Ro\xc8\x99ie, care \xc3\xaen 1917 luase locul primului favorit Barbu \xc8\x98tirbey. Dup\xc4\x83 o via\xc8\x9b\xc4\x83 de ad\xc3\xa2nci tr\xc4\x83iri, regina s-a stins la 18 iulie 1938 la numai 63 de ani la castelul Peli\xc8\x99or. Dup\xc4\x83 dorin\xc8\x9ba ei inima i-a fost \xc3\xaenvelit\xc4\x83 \xc3\xaen vat\xc4\x83 formolizat\xc4\x83, a\xc8\x99ezat\xc4\x83 \xc3\xaentr-o caset\xc4\x83 de argint \xc3\xaen greutate de 561 de grame, decorat\xc4\x83 cu 307 pietre pre\xc8\x9bioase, \xc3\xaenf\xc4\x83\xc8\x99urat\xc4\x83 de fii s\xc4\x83i Carol \xc8\x99i Nicolae \xc3\xaen drapelele Rom\xc3\xa2niei \xc8\x99i Angliei \xc8\x99i depus\xc4\x83 \xc3\xaen biserica ortodox\xc4\x83 Stella Maris din gr\xc4\x83dina palatului de la Balcic, pe litoralul M\xc4\x83rii Negre, din Cadrilater. Dup\xc4\x83 ce Cadrilaterul a fost cedat Bulgariei, inima a fost adus\xc4\x83 de principesa Ileana la castelul regal din Bran, loc ales \xc3\xaen mare secret. Mai t\xc3\xa2rziu directorul castelului a g\xc4\x83sit inima ascunsa \xc3\xaen st\xc3\xa2nc\xc4\x83 \xc8\x99i din 1970 caseta se afl\xc4\x83 la Muzeul Na\xc8\x9bional de Istorie din Bucure\xc8\x99ti.\n_START_SECTION_\nCarol al II-lea\n_START_PARAGRAPH_\nUrm\xc4\x83torul succesor pe tronul Rom\xc3\xa2niei avea s\xc4\x83 fie Carol II, regele rom\xc3\xa2n despre care s-au scris cele mai multe monografii. _NEWLINE_S-a n\xc4\x83scut la 15 octombrie 1893. Era botezat la 17 octombrie, cu alai mare, \xc3\xaen M\xc4\x83n\xc4\x83stirea Sinaia. \xc3\x8en 1913 urma Academia militar\xc4\x83 de la Potsdam, Germania, iar la 20 de ani, c\xc3\xa2nd se stingea Carol I, vl\xc4\x83starul regal care-i purta numele, era un june \xc3\xaenalt, zvelt, prestant, foarte cultivat \xc8\x99i instruit, de o personalitate debordant\xc4\x83. A urmat apoi o tinere\xc8\x9be tr\xc4\x83it\xc4\x83 la maxim care a provocat mult\xc4\x83 suferin\xc8\x9b\xc4\x83 \xc8\x99i indignare at\xc3\xa2t \xc3\xaen r\xc3\xa2ndurile Casei Regale. Prima sa c\xc4\x83s\xc4\x83torie a fost \xc3\xaendelung contestat\xc4\x83 \xc3\xaentruc\xc3\xa2t aleasa era o rom\xc3\xa2nc\xc4\x83 Ioana (Zizi) Lambrino, care provenea dintr-o familie aristocratic\xc4\x83 greco\xe2\x80\x93bizantin\xc4\x83. Carol hot\xc4\x83r\xc4\x83\xc8\x99te f\xc4\x83r\xc4\x83 \xc8\x99tirea p\xc4\x83rin\xc8\x9bilor s\xc4\x83 se c\xc4\x83s\xc4\x83toreasc\xc4\x83 cu aceasta, p\xc4\x83r\xc4\x83se\xc8\x99te garnizoana din T\xc3\xa2rgu Neam\xc8\x9b \xc8\x99i deghizat \xc3\xaen ofi\xc8\x9ber rus pleac\xc4\x83 \xc3\xaempreun\xc4\x83 cu Zizi la Odessa, unde \xc3\xaen mare tain\xc4\x83, la 31 august 1918 se c\xc4\x83s\xc4\x83toresc dup\xc4\x83 regulile ruse\xc8\x99ti, reguli opuse legilor civile rom\xc3\xa2ne\xc8\x99ti \xc3\xaen materie. Ferdinand \xc8\x99i Maria afl\xc3\xa2nd vestea iau imediat m\xc4\x83suri drastice, pe Carol trimi\xc8\x9b\xc3\xa2ndu-l la M\xc4\x83n\xc4\x83stirea Horai\xc8\x9ba, \xc3\xaendep\xc4\x83rt\xc3\xa2ndu-l de so\xc8\x9bia sa cu care \xc3\xaens\xc4\x83 a reu\xc8\x99it s\xc4\x83 men\xc8\x9bin\xc4\x83 leg\xc4\x83tura prin scrisori de o mare intensitate emo\xc8\x9bional\xc4\x83. \xc3\x8en ianuarie 1919, mariajul cu Zizi este anulat de Tribunalul Ilfov, astfel c\xc4\x83 principele Carol este salvat de la excluderea din Casa Regal\xc4\x83. \xc3\x8en 1920 se na\xc8\x99te Carol Mircea, rodul acestei leg\xc4\x83turi, care este tat\xc4\x83l prin\xc8\x9bului Paul de Hohenzollern. Nemaiav\xc3\xa2nd alt\xc4\x83 alternativ\xc4\x83 Zizi trebuie s\xc4\x83 ia calea exilului \xc3\xaen bra\xc8\x9be cu un copil mic, nemai\xc3\xaentorc\xc3\xa2ndu-se \xc3\xaen \xc8\x9bar\xc4\x83, la fel ca Elena V\xc4\x83c\xc4\x83rescu. A doua c\xc4\x83s\xc4\x83torie, una legal\xc4\x83 dinastic de aceast\xc4\x83 dat\xc4\x83 (respect\xc3\xa2nd legile civile rom\xc3\xa2ne\xc8\x99ti ), a fost cu Elena, Prin\xc8\x9bes\xc4\x83 a Greciei, fiica regelui Constantin. Cei doi se c\xc4\x83s\xc4\x83toresc la 10 mai 1921, iar la nici opt luni s-a n\xc4\x83scut unicul lor fiu, Mihai I. \xc3\x8entre Elena \xc8\x99i Carol exista \xc3\xaens\xc4\x83 o r\xc4\x83ceal\xc4\x83 \xc3\xaenc\xc4\x83 de la \xc3\xaenceput, care odat\xc4\x83 cu trecerea anilor s-a \xc3\xaenr\xc4\x83ut\xc4\x83\xc8\x9bit, la acest lucru contribuind \xc8\x99i Elena Magda Lupescu, fiica unui evreu cre\xc8\x99tinat pe care Carol o cunoa\xc8\x99te \xc3\xaen 1922 \xc8\x99i care avea s\xc4\x83-i domine via\xc8\x9ba p\xc3\xa2n\xc4\x83 la moarte. Astfel el p\xc4\x83r\xc4\x83sea o Elena regal\xc4\x83 pentru o Elena frivol\xc4\x83 din popor care va purta diferite nume precum Lupeasca sau Duduia, ultimul fiind apelativul cu care i se adresa Carol. \xc3\x8en 1925 amanta Lupescu a plecat din \xc8\x9bara, iar Carol a urmat-o la Paris \xc8\x99i Vene\xc8\x9bia de unde \xc3\xael anun\xc8\x9b\xc4\x83 pe rege c\xc4\x83 renun\xc8\x9b\xc4\x83 la toate obliga\xc8\x9biile de principe mo\xc8\x99tenitor, pentru a doua oar\xc4\x83 de data aceasta. \xc3\x8enc\xc4\x83 o lovitur\xc4\x83 grea pentru prea\xc3\xaencerca\xc8\x9bii s\xc4\x83i p\xc4\x83rin\xc8\x9bi \xc8\x99i \xc8\x9bar\xc4\x83. A treia c\xc4\x83s\xc4\x83torie are loc mult mai t\xc3\xa2rziu cu Elena Lupescu, spre apusul vie\xc8\x9bii lor, dup\xc4\x83 ce Carol convie\xc8\x9buise cu ea timp de 28 de ani. Ea a tr\xc4\x83it cu Carol timp de 10 ani, 1930-1940, ca regin\xc4\x83, nerecunoscut\xc4\x83 \xc8\x99i ne\xc3\xaencoronat\xc4\x83 \xc3\xaens\xc4\x83, apoi \xc3\xael urmeaz\xc4\x83 fidel\xc4\x83 \xc3\xaen exil prin America \xc8\x99i Occident, unde \xc3\xaen 1949 se cunun\xc4\x83 religios \xc3\xaen vila lor din Estoril, Portugalia, asista\xc8\x9bi de un preot ortodox. Carol se stinge din via\xc8\x9b\xc4\x83 \xc3\xaen 1953 la 59 de ani. Marea lui dragoste, Elena Lupescu, devenit\xc4\x83 Elena de Hohenzollern, i-a supravie\xc8\x9buit un sfert de secol p\xc3\xa2n\xc4\x83 \xc3\xaen 1977. Trupurile lor au fost aduse de cur\xc3\xa2nd \xc3\xaen Rom\xc3\xa2nia, ac\xc8\x9biune sprijinit\xc4\x83 de nepotul regelui, Paul Lambrino, Carol fiind \xc3\xaenmorm\xc3\xa2ntat \xc3\xaentr-o capel\xc4\x83 \xc3\xaen curtea M\xc4\x83n\xc4\x83stirii Curtea de Arge\xc8\x99, iar Elena Lupescu \xc3\xaentr-un cimitir apropiat._NEWLINE_Rom\xc3\xa2nia a atins \xc3\xaentre 1937 \xc8\x99i 1938 cel mai \xc3\xaenalt prag de dezvoltare economic\xc4\x83, situ\xc3\xa2ndu-se \xc3\xaen fruntea \xc8\x9b\xc4\x83rilor exportatoare de gr\xc3\xa2u \xc8\x99i nu numai. \xc3\x8en timpul domniei lui Carol al II-lea  cultura a primit un sprijin f\xc4\x83r\xc4\x83 precedent, devenind una dintre principalele preocup\xc4\x83ri ale regelui. Spre sf\xc3\xa2r\xc8\x99itul domniei Carol a fost un rege autoritar, dizolv\xc3\xa2nd partidele \xc3\xaen 1938 \xc8\x99i \xc3\xaenfiin\xc8\x9b\xc3\xa2nd unul subordonat regelui, numit Frontul Rena\xc8\x99terii Na\xc8\x9bionale. Fiind cunoscut pentru atitudinea sa potrivnic\xc4\x83 at\xc3\xa2t c\xc4\x83tre comuni\xc8\x99ti c\xc3\xa2t \xc8\x99i c\xc4\x83tre legionari, uciderea lui Corneliu Zelea Codreanu se presupune  c\xc4\x83 ar fi fost din comanda sa. Se presupune chiar c\xc4\x83 ar fi avut 3 \xc3\xaent\xc3\xa2lniri cu Hitler care c\xc4\x83uta \xc3\xaen regele rom\xc3\xa2n un aliat.\n_START_SECTION_\nMihai I\n_START_PARAGRAPH_\nAl patrulea rege din dinastia Hohenzollern-Sigmaringen a v\xc4\x83zut lumina zilei la 25 octombrie 1921 la Sinaia fiind fiul legitim al prin\xc8\x9bului mo\xc8\x99tenitor Carol \xc8\x99i al Elenei, principes\xc4\x83 a Greciei. Devine Rege la numai 6 ani \xc3\xaentruc\xc3\xa2t tat\xc4\x83l s\xc4\x83u renun\xc8\x9base la Tron \xc8\x99i se autoexilase. Astfel \xc3\xaen 1927 Rom\xc3\xa2nia avea un rege-copil care conducea \xc8\x9bara prin consiliul de regen\xc8\x9b\xc4\x83 format din principele Nicolae (fratele lui Carol), patriarhul Miron Cristea \xc8\x99i primul pre\xc8\x99edinte al Cur\xc8\x9bii de Casa\xc8\x9bie, Gheorghe Buzdugan. Carol \xc3\xaens\xc4\x83 se \xc3\xaentoarce \xc3\xaen \xc8\x9bar\xc4\x83 \xc8\x99i cu ajutorul unor politicieni \xc8\x99i ofi\xc8\x9beri este proclamat Rege la 8 iunie 1930. Fostul copil-rege Mihai I, a devenit la 9 ani din nou prin\xc8\x9b mo\xc8\x99tenitor, tat\xc4\x83l s\xc4\x83u conferindu-i nou creatul titlu de Mare Voievod de Alba Iulia. \xc3\x8en cei 10 ani c\xc3\xa2t a domnit tat\xc4\x83l s\xc4\x83u, 1930\xe2\x80\x931940, Mihai a tr\xc4\x83it \xc3\xaen umbra n\xc4\x83b\xc4\x83d\xc4\x83iosului s\xc4\x83u p\xc4\x83rinte \xc3\xaempreun\xc4\x83 cu ve\xc8\x99nica amant\xc4\x83 Elena Lupescu, departe de mama sa, care era \xc3\xaen Italia, \xc8\x99i c\xc4\x83reia i se \xc3\xaeng\xc4\x83duia s\xc4\x83-\xc8\x99i vad\xc4\x83 copilul doar c\xc3\xa2teva luni pe an. La 6 septembrie 1940, regele a fost obligat s\xc4\x83 abdice \xc3\xaen favoarea fiului s\xc4\x83u care p\xc3\xa2n\xc4\x83 la 30 decembrie 1947 este pentru a doua oar\xc4\x83 Rege al Rom\xc3\xa2niei. Plec\xc3\xa2nd \xc3\xaens\xc4\x83 omul \xc3\xaen a c\xc4\x83rui umbr\xc4\x83 tr\xc4\x83ise, Mihai r\xc4\x83m\xc3\xa2ne debusolat \xc8\x99i cade \xc3\xaen captivitatea altui b\xc4\x83rbat autoritar, generalul Ion Antonescu. \xc3\x8en convorbirile cu scriitorul Mircea Ciobanu, Regele Mihai spunea: \xe2\x80\x9edup\xc4\x83 plecarea regelui am sim\xc8\x9bit c\xc4\x83 intru \xc3\xaentr-o lume plin\xc4\x83 de primejdii\xe2\x80\x9d. Izolat de via\xc8\x9ba public\xc4\x83, Mihai afl\xc4\x83 \xc3\xaen iunie 1941 c\xc4\x83 Rom\xc3\xa2nia declarase r\xc4\x83zboi Uniunii Sovietice\xc2\xa0\xe2\x80\x94 Antonescu guverna \xc8\x9bara f\xc4\x83r\xc4\x83 a \xc8\x9bine cont de rege \xc8\x99i f\xc4\x83r\xc4\x83 a-i cere aprobarea, nici m\xc4\x83car pentru astfel de decizii importante. \xc3\x8en acea perioad\xc4\x83, Mihai \xc3\xaens\xc4\x83 s-a maturizat rapid. Dup\xc4\x83 dezastrul de Stalingrad, care a marcat primul moment \xc3\xaen care victoria german\xc4\x83 nu mai era considerat\xc4\x83 sigur\xc4\x83, regele Mihai, al\xc4\x83turi de principalii reprezentan\xc8\x9bi ai opozi\xc8\x9biei, au \xc3\xaenceput s\xc4\x83 se g\xc3\xa2ndeasc\xc4\x83 la \xc3\xaendep\xc4\x83rtarea Mare\xc8\x99alului de la putere, iar momentul s-a ivit \xc3\xaen 1944, \xc3\xaen timpul ofensivei sovietice, c\xc3\xa2nd, la 23 august, primit \xc3\xaen audienta de Suveran la Palatul Regal, Antonescu refuz\xc4\x83 s\xc4\x83 cear\xc4\x83 imediat armisti\xc8\x9biul ori s\xc4\x83-\xc8\x99i dea demisia, \xc3\xaen consecin\xc8\x9b\xc4\x83 a fost arestat. Adolf Hitler a ordonat prinderea regelui viu sau mort, Palatul Regal fiind bombardat de armata german\xc4\x83. Se consider\xc4\x83 c\xc4\x83 datorit\xc4\x83 actului de la 23 august 1944, r\xc4\x83zboiul antihitlerist a fost scurtat cu circa 6 luni. C\xc3\xa2\xc8\x99tig\xc3\xa2nd teren \xc3\xaen Rom\xc3\xa2nia, Rusia a impus un guvern \xc3\xaen frunte cu Petru Groza. C\xc3\xa2nd comuni\xc8\x99tii \xc8\x99i-au \xc3\xaent\xc4\x83rit \xc3\xaendeajuns pozi\xc8\x9bia, au f\xc4\x83cut presiuni asupra Suveranului s\xc4\x83 p\xc4\x83r\xc4\x83seasc\xc4\x83 Tronul, primul-ministru Petru Groza \xc8\x99i secretarul general al partidului Gheorghe Gheorghiu-Dej \xc8\x99antaj\xc3\xa2ndu-l pe Rege, la 30 decembrie c\xc4\x83 dac\xc4\x83 nu \xc3\xae\xc8\x99i semneaz\xc4\x83 abdicarea \xc3\xaen acea noapte vor fi omor\xc3\xa2\xc8\x9bi 1000 de studen\xc8\x9bi aresta\xc8\x9bi pentru c\xc4\x83 manifestaser\xc4\x83 \xc3\xaen favoarea Regelui. \xc3\x8en aceast\xc4\x83 situa\xc8\x9bie grav\xc4\x83 Mihai a spus: Nu va curge s\xc3\xa2nge din pricina mea! \xc8\x99i a semnat abdicarea. Dup\xc4\x83 c\xc3\xa2teva zile, \xc3\xaenso\xc8\x9bit de Regina mam\xc4\x83 Elena, de m\xc4\x83tu\xc8\x99ile Ileana \xc8\x99i Elisabeta, Regele p\xc4\x83r\xc4\x83se\xc8\x99te \xc8\x9bara. \xc3\x8en noaptea de 3 spre 4 ianuarie 1948 la grani\xc8\x9ba rom\xc3\xa2no-iugoslav\xc4\x83 trenul Suveranului a fost oprit deta\xc8\x99\xc3\xa2ndu-se vagoanele cu bagaje. A\xc8\x99a c\xc4\x83 Regele Mihai a ajuns \xc3\xaen str\xc4\x83in\xc4\x83tate numai cu hainele de pe el. \xc8\x98i totu\xc8\x99i comuni\xc8\x99tii aveau s\xc4\x83 \xc8\x9bese tot felul de pove\xc8\x99ti legate de bog\xc4\x83\xc8\x9biile pe care le-ar fi furat. \xc3\x8en exil, Regele alungat \xc8\x99i-a c\xc3\xa2\xc8\x99tigat p\xc3\xa2inea lucr\xc3\xa2nd ca pilot de \xc3\xaencercare, apoi broker \xc3\xaentr-o firm\xc4\x83 greco-german\xc4\x83. _NEWLINE_S-a c\xc4\x83s\xc4\x83torit cu Regina Ana a Rom\xc3\xa2niei cu care are cinci fete: Margareta, Elena, Irina, Sofia, Maria \xc8\x99i cinci nepo\xc8\x9bi: Nicolae \xc8\x99i Elisabeta Karina (copiii principesei Elena), Mihai \xc8\x99i Angelica (copiii principesei Irina) \xc8\x99i Elisabeta-Maria Bianca Elena (fata principesei Sofia). _NEWLINE_Regele Mihai a decedat la domiciliul s\xc4\x83u din Elve\xc8\x9bia pe data de 5 decembrie 2017, la v\xc3\xa2rsta de 96 de ani.\n_START_SECTION_\nFamilia Regal\xc4\x83 a Rom\xc3\xa2niei, azi\n_START_PARAGRAPH_\n\xc3\x8en conformitate cu Normele Fundamentale ale Familiei Regale a Rom\xc3\xa2niei, statut promulgat de  Regele Mihai I la 30 decembrie 2007, mo\xc8\x99tenitorul func\xc8\x9biei de \xc8\x98ef al Casei Regale a Rom\xc3\xa2niei este fiica sa cea mare . \xc3\x8en ceea ce prive\xc8\x99te titlul de Suveran al Rom\xc3\xa2niei (rege sau regin\xc4\x83), prin noul statut s-a renun\xc8\x9bat la practica legii salice, Coroana Rom\xc3\xa2niei trec\xc3\xa2nd de la \xc8\x98eful Casei Regale la primul n\xc4\x83scut b\xc4\x83rbat, iar \xc3\xaen lipsa unui b\xc4\x83rbat, la prima n\xc4\x83scut\xc4\x83 femeie. (v. \xe2\x80\x9eOrdinea de succesiune la tronul Rom\xc3\xa2niei dup\xc4\x83 principiul primogeniturii cognatice cu preferin\xc8\x9b\xc4\x83 masculin\xc4\x83\xe2\x80\x9d)._NEWLINE_Printr-un comunicat dat publicit\xc4\x83\xc8\x9bii la data de 2 martie 2016, Regele Mihai a anun\xc8\x9bat c\xc4\x83, av\xc3\xa2nd \xc3\xaen vedere v\xc3\xa2rsta sa \xc3\xaenaintat\xc4\x83 \xc8\x99i un serios diagnostic medical (\xe2\x80\x9ecarcinom epidermoid metastazant\xe2\x80\x9d \xc8\x99i \xe2\x80\x9eleucemie cronic\xc4\x83\xe2\x80\x9d), fiica sa ce mare, ASR Principesa Margareta, Custodele Coroanei, \xe2\x80\x9eva duce la \xc3\xaendeplinire ac\xc8\x9biunile sale publice\xe2\x80\x9d._NEWLINE_Prin decesul Regelui Mihai I, conform \xe2\x80\x9eNormelor Fundamentale\xe2\x80\x9d, art. 1, par. 2, Principesa, ca Mo\xc8\x99tenitoare \xc8\x99i Custode al Coroanei rom\xc3\xa2ne \xe2\x80\x9eva primi din acea clip\xc4\x83 titlul \xc8\x99i apelativul de [...] Regin\xc4\x83, indiferent de pozi\xc8\x9bia Familiei ca dinastie domnitoare sau ne-domnitoare \xc8\x99i indiferent dac\xc4\x83, mai t\xc3\xa2rziu, va alege sau nu s\xc4\x83 nu foloseasc\xc4\x83 un asemenea titlu sau apelativ.\xe2\x80\x9d. Actualmente, conform sitului web al Familiei Regale, titlul oficial folosit de principes\xc4\x83 este \xe2\x80\x9eMajestatea Sa Margareta, Custode al Coroanei rom\xc3\xa2ne\xe2\x80\x9d._NEWLINE_Dup\xc4\x83 revenirea \xc3\xaen Rom\xc3\xa2nia (petrecut\xc4\x83 \xc3\xaen 1997), activitatea public\xc4\x83 a Familiei Regale a Rom\xc3\xa2niei poate fi urm\xc4\x83rit\xc4\x83 pe blogul oficial romaniaregala.ro (actualizat zilnic), precum \xc8\x99i pe pagina web oficial\xc4\x83 familiaregala.ro, ambele constituind surse directe de informare.\n_START_SECTION_\nRaportul Casei Regale cu statul rom\xc3\xa2n\n_START_PARAGRAPH_\nLa 29 octombrie 2018, Camera Deputa\xc8\x9bilor a adoptat tacit propunerea legislativ\xc4\x83 a PSD-ALDE pentru \xc3\xaenfiin\xc8\x9barea institu\xc8\x9biei pentru promovarea valorilor na\xc8\x9bionale "Regele Mihai I", care prevede \xc3\xaenfiin\xc8\x9barea, organizarea \xc8\x99i func\xc8\x9bionarea acestei structuri ca autoritate administrativ\xc4\x83 autonom\xc4\x83, cu personalitate juridic\xc4\x83, sub control parlamentar, finan\xc8\x9bat\xc4\x83 de la bugetul de stat \xc8\x99i din venituri proprii. Conducerea acestei institu\xc8\x9bii este asigurat\xc4\x83 de un director, numit \xc8\x99i revocat din func\xc8\x9bie de c\xc4\x83tre Parlament, \xc3\xaen \xc8\x99edin\xc8\x9b\xc4\x83 comun\xc4\x83 a celor dou\xc4\x83 Camere, la propunerea Custodelui Coroanei Rom\xc3\xa2niei, cu votul majorit\xc4\x83\xc8\x9bii parlamentarilor prezen\xc8\x9bi. Anual se aloc\xc4\x83 acestei institu\xc8\x9bii, de la bugetul de stat, prin bugetul Senatului, o sum\xc4\x83 \xc3\xaen lei, echivalent\xc4\x83 cu 860.000 de euro. _NEWLINE_\xc3\x8enc\xc4\x83 de la data propunerii sale, acestei ini\xc8\x9biative legislative i-au fost aduse o serie de critici, at\xc3\xa2t de natur\xc4\x83 constitu\xc8\x9bional\xc4\x83 (\xc3\xaen raport cu prevederile actualei Constitu\xc8\x9bii) c\xc3\xa2t \xc8\x99i infraconstitu\xc8\x9bional\xc4\x83 (cu privire la dreptul de administrare a Palatului Elisabeta).'